| **Kofis Ata Ananas*Kofi Atta Annan*** |
| --- |
|  |
| Gimė | 1938 m. balandžio 8 d.Kumasis, Gana |
| Mirė | 2018 m. rugpjūčio 18 d. (80 metų)Bernas, Šveicarija |
| JTO Generalinis sekretorius |
| Kelintas | 7 |
| Ėjo pareigas | 1997 m. sausio 1 d. – 2006 m. gruodžio 31 d. (9 metai) |
| Ankstesnis | Boutros Boutros-Ghali |
| Vėlesnis | Ban Ki Munas |
|  |
| Veikla | ekonomistas, Ganos diplomatas. Buvo septintasis Generalinis Jungtinių Tautų sekretorius (nuo 1997 iki 2007 m.), iki tol dirbo JT Generalinio Sekretoriaus pavaduotoju taikos palaikymo klausimais |
|  |
| Žymūs apdovanojimai |
| * 2001 m. Nobelio taikos premija
 |
|  |
|  **Vikiteka** | Kofi Annan |

**Kofis Ata Ananas** (angl. *Kofi Atta Annan*, 1938 m. balandžio 8 d. Kumasyje, Ganoje – 2018 m. rugpjūčio 18 d.) – ekonomistas, Ganos diplomatas. Buvo septintasis Jungtinių Tautų Generalinis sekretorius (nuo 1997 m. iki 2007 m.), iki tol dirbo JT Generalinio Sekretoriaus pavaduotoju taikos palaikymo klausimais.

Biografija
----------

Kofis Ananas gimė Kumasyje, Ganoje, genties vado šeimoje. Mokėsi Ganos mokslo ir technologijos universitete, gavęs Fordo fondo stipendiją studijavo Minesotos valstijos Sent Polo Macalesterio koledže (JAV). Įgijo ekonomikos mokslų bakalauro laipsnį. Vėliau studijavo Ženevos (Šveicarija) tarptautinių santykių institute. Nuo 1962 m. pradėjo dirbti Pasaulio sveikatos organizacijoje Nuo 1965 m. iki 1971 m. dirbo Etiopijos sostinėje Adis Abeboje įkurtoje Afrikos ekonomikos komisijoje. Būdamas 33 metų įstojo į Masačusetso technologijos institutą, kurį 1972 m. baigęs gavo magistro laipsnį. Nuo 1974 m. iki 1976 m. dirbo Ganos Turizmo direktoriumi. Nuo 1980 m. dirbo Jungtinių Tautų Pabėgėlių agentūroje (UNHCR) Ženevoje. 1983 m. pradėjo dirbti Jungtinių Tautų Sekretoriate Niujorke, vėliau – Jungtinių Tautų organizacijos generelinio sekretoriaus padėjėju keliose skirtingose pareigose.

Ilgos karjeros metu K. A. Ananui buvo skiriamos atsakingos užduotys. Po 1990 m. rugpjūtį įvykusios Irako intervencijos į Kuveitą buvo pasiųstas evakuoti 900 Jungtinių Tautų darbuotojų, derėtis, kad būtų paleisti Vakarų šalių įkaitai, ir padėti išspręsti pusės milijono Kuveite ir Irake klajojančių azijiečių problemos. 1996 m. gruodžio 17 d. Jungtinių Tautų Generalinė Asamblėja K. Ananą paskyrė naujuoju organizacijos Generaliniu sekretoriumi. K. A. Ananas – pirmasis JT Generalinis Sekretorius iš Afrikos ir vienintelis Jungtinių Tautų vadovas, karjeros laiptais į šį postą pakilęs iš Jungtinių Tautų darbuotojų aparato. 2005 m. kovo 21 d. Jungtinių Tautų Saugumo Tarybai pristatė raportą *In Larger Freedom*, kuriame pasisakė už Saugumo Tarybos plėtrą ir Jungtinių Tautų reformą. 2001 m. birželio 29 d. Jungtinių Tautų Generalinė Asamblėja patvirtino Saugumo Tarybos rekomendaciją skirti K. Ananą antrajai Generalinio sekretoriaus kadencijai. 2003 m. pasisakė prieš JAV intervenciją į Iraką. 2007 m. įkūrė nevyriausybinę organizaciją – K. Anano Fondą, kuris pasauliniu mastu siekia gerinti valdymą skirtingose šalyse, taip pat įtvirtinti taiką, plėtrą ir žmogaus teises. 2012 m. vasario 23 d. Jungtinės Tautos ir Arabų Lyga, siekdamos sustabdyti pilietinį karą šalyje, K. Ananą paskyrė specialiuoju pasiuntiniu Sirijai. Šiose pareigose K. Ananas pasiūlė šešių punktų taikos planą Sirijai. 2012 m. rugpjūčio 2 d. pareiškė atsistatydinąs iš šių pareigų dėl augančios militarizacijos šalyje ir tarptautinės bendruomenės vienybės, sprendžiant konfliktą, trūkumo.

Apdovanojimai
-------------

2001 m. gruodžio 10 d. Nobelio komitetas nusprendė Jungtinių Tautų organizaciją ir K. Ananą apdovanoti Nobelio taikos premija už indėlį stiprinant taiką pasaulyje. Daugelis šalių jam skyrė valstybinius apdovanojimus, K. Ananas yra kelių dešimčių pasaulio universitetų garbės daktaras.

Šaltiniai
---------

1. ↑  *Annan Kofi Atta (Kofis Ata Ananas)*. Visuotinė lietuvių enciklopedija, T. I (A-Ar). – Vilnius: Mokslo ir enciklopedijų leidybos institutas, 2001. 547 psl.
2. ↑   General Assembly Appoints Kofi Annan of Ghana as Seventh Secretary-General
3. ↑   In larger freedom:
towards development, security and human rights for all
4. ↑   General Assembly Adopts Security Council Recommendation to Appoint Kofi Annan to Further Term as Secretary-General
5. ↑   Iraq war illegal, says Annan
6. ↑   Kofi Annan Foundation. Our mission
7. ↑   Syria unrest: Opposition seeks arms pledge
8. ↑   Kofi Annan's six-point plan for Syria
9. ↑   Kofi Annan resigns as Syria envoy

Nuorodos
--------

* Kofio Anano biografija